ང་ཆོས་ཀྱི་ཆུར་རྣམ་རྒྱལ་བུམ་ཆུ་བསྲེས་ཏེ་མནའ་ཆུ་སྦྱིན་པ་ནི། ཨོཾ་བཛྲ་ཨ་མྲྀ་ཏ་ཨུ་ད་ཀ་ཋ་ཋ་ཋ་ཞེས་བརྗོད། དེ་ནི་གསང་བ་གདམས་པའི་དོད་ཡིན། དེ་ནས་སློབ་དཔོན་གྱི་ལག་གི་རྡོ་རྗེ་ལ་འཇུས་ཏེ། ཨཱ་ཁཾ་ཝཱི་ར་ཧཱུྃ་གིས་དཀྱིལ་འཁོར་གྱི་ནང་དུ་ཞུགས་པར་མོས་ཤིག །དེ་ནས་དཀྱིལ་འཁོར་གྱི་དབུས་སུ་བླ་མ་དང་དབྱེར་མེད་པའི་དཀྱིལ་འཁོར་བ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་ནས་བཞུགས་པ་ལ་ཕྱག་བྱས་པར་མོས་ཏེ། ཐལ་མོ་གནས་གསུམ་དུ་སྦྱོར་ལ་འདིའི་རྗེས་ཟློས་མཛོད། ན་མཿཏེ་ཧཱུྃ། ན་མཿམི་ཧཱུྃ། ན་མོ་ན་མཱ་ཧཱུྃ། ཞེས་བརྗོད་ཅིང་ཕྱག་འཚལ་ནས། སྤྲོས་པ་ལ་དགའ་ན་ཕྱོགས་བཞི་ནས་ཕྱག་བྱ་བ་དང་། བསྐོར་བ་བྱ་བ་རྣམས་ཁ་བསྐང་ཡང་ལེགས་གསུངས། གང་ལྟར་ཡེ་ཤེས་དབབ་པའི་ཕྱིར་དུ་མཎྜལ་ཕུལ་མཛོད། ཁྱེད་རྣམས་དད་དང་གུས་པ་ཆེན་པོས་ཤུགས་བསྐྱེད་དེ་ཐལ་མོ་སྙིང་གར་སྦྱར་ནས་འདིའི་རྗེས་ཟློས་ལན་གསུམ་མཛོད། བླ་མ་རིན་པོ་ཆེ་བརྒྱུད་པ་དང་བཅས་པ་རྣམས་དང་ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་རྣམས་དང་། རྗེ་བཙུན་སྤྱན་རས་གཟིགས་དབང་ཕྱུག་གི་དཀྱིལ་འཁོར་གྱི་ལྷ་ཚོགས་རྣམས་ཀྱི་སྐུ་གསུང་ཐུགས་ཀྱི་བྱིན་གྱིས་བརླབས་ཀྱིས་བདག་ལ་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་ནས་དམིགས་པ་འདི་བཞིན་མཛོད། ཁྱེད་རྣམས་སྐད་ཅིག་ཙམ་གྱིས་འཕགས་པ་སྤྱན་རས་གཟིགས་དབང་ཕྱུག་ཞལ་གཅིག་ཕྱག་བཞི་པ། ཕྱག་དང་པོ་གཉིས་ཐུགས་ཀར་ཐལ་མོ་སྦྱར་བ། གཡས་འོག་མས་བགྲང་ཕྲེང་། གཡོན་འོག་མས་པདྨ་དཀར་པོ་བསྣམས་པ། དར་དང་རིན་པོ་ཆེའི་རྒྱན་གྱིས་བརྒྱན་པ། རྡོ་རྗེ་སྐྱིལ་མོ་ཀྲུང་གིས་བཞུགས་པའི་སྐུར་གྱུར་པར་མོས། དེའི་སྙིང་གར་པདྨ་འདབ་བརྒྱད་ཁ་བྱེ་བར་གྱུར་པའི་ལྟེ་བ་ལ་ཟླ་བའི་དཀྱིལ་འཁོར་གྱི་སྟེང་དུ་སེམས་ཉིད་ཀྱི་ངོ་བོ་ཡི་གེ་ཧྲཱིཿདཀར་པོ་ཚེག་དྲག་དང་བཅས་པ་ཞིག་ཏུ་བསམ། བླ་མ་དང་དཀྱིལ་འཁོར་གྱི་གཙོ་བོ་དབྱེར་མེད་པའི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུའང་ཧྲཱིཿདཀར་པོ་ཚེག་དྲག་དང་བཅས་པ་གསལ་གདབ། དེ་ནས་བླ་མའི་ཐུགས་ཀའི་ཧྲཱིཿཡིག་ལས་འོད་ཟེར་འཕྲོས། ཕྱོགས་བཅུའི་བླ་མ་ཡི་དམ་སངས་རྒྱས་བྱང་ཆུབ་སེམས་དཔའ་རྣམས་དང་། དཀྱིལ་འཁོར་གྱི་ལྷ་ཚོགས་རྣམས་ཀྱི་ཐུགས་ཀར་ཕོག་པས་ཐུགས་རྒྱུད་བསྐུལ་ནས། དེ་རྣམས་ཀྱི་ཐུགས་ཀ་ནས་འཕགས་པ་སྤྱན་རས་གཟིགས་དབང་ཕྱུག་གི་དཀྱིལ་འཁོར་གྱི་ལྷ་ཚོགས་དཔག་ཏུ་མེད་པ་མར་མེ་གཅིག་ལས་སྟོང་དུ་བྱེ་བའི་ཚུལ་གྱིས་བྱོན་ནས་ཁྱེད་རྣམས་ཀྱི་ལུས་ལ་ཞུགས་པས་བྱིན་གྱིས་བརླབས་པའི་མོས་པ་མཛོད། སློབ་དཔོན་གྱིས་དྲིལ་བུ་དཀྲོལ་ཞིང་གཙོ་བོའི་གཟུངས་རིང་དང་སྙིང་པོའི་མཐར། །ཨོཾ་བཛྲ་ཨཱ་ཝེ་ཤ་ཡ་ཨ་ཨ་ཨཿ ཞེས་ལན་གསུམ་ལ་སོགས་པ་བརྗོད་པས་དབབ། གུ་གུལ་གྱིས་བདུག།དེ་ནས་ཡེ་ཤེས་ཕེབས་པ་བརྟན་པའི་ཕྱིར། སྤྱི་བོར་རྡོ་རྗེ་རྒྱ་གྲམ་དུ་བཞག་སྟེ། ཏིཥྛ་བཛྲ་ཞེས་བརྗོད། དཀྱིལ་འཁོར་ལ་མེ་ཏོག་འདོར་བ་ནི། འདི་ན་འཕགས་པ་སྤྱན་རས་གཟིགས་དབང་ཕྱུག་གི་དཀྱིལ་འཁོར་བཞུགས་པ་ཡིན་ཏེ། དེའང་གདུལ་བྱ་རྣམས་གདུལ་བའི་ཕྱིར། གཙོ་འཁོར་གྱི་རྣམ་པ་ཅན་དུ་བསྟན་པ་ཙམ་མ་གཏོགས། རང་གི་ངོ་བོ་ལ་བཟང་ངན་གྱི་རྣམ་པ་མེད་མོད། བདག་གིས་ལས་བསགས་པའི་ལྷ་ཞིག་ལ་འབབ་པར་ཤོག་སྙམ་པས་འདིའི་རྗེས་ཟློས་མཛོད། སངས་རྒྱས་དངོས་གྲུབ་ཐོབ་བྱའི་ཕྱིར། །བདག་ལ་ཐུགས་བརྩེས་དགོངས་ནས་ནི། །འགྲོ་ལ་ཕན་ཕྱིར་གཙོ་ཆེན་གྱིས། །དམན་པར་དགོངས་ཏེ་བཞེས་སུ་གསོལ། །ཨོཾ་པྲ་ཏཱིཙྪ་བཛྲ་ཧོཿ ཞེས་གསུང་ཞིང་སྔར་གྱི་མེ་ཏོག་དཀྱིལ་འཁོར་དུ་དོར་དུ་གཞུག །གང་ལ་བབས་པའི་ལྷའི་རིགས་སུ་ངོ་སྤྲད། མེ་ཏོག་གང་ལ་ཕོག་པའི་ལྷ་དེས་ཁྱེད་རྣམས་ཀྱི་སྤྱི་བོར་བཅིང་བར་བསམས་ལ་སློབ་དཔོན་གྱིས་བླངས་ཏེ། པྲ་ཏི་གྲིཧྞ་སྟྭཾ་ཨི་མཾ་སཏྭ་མ་ཧཱ་བ་ལ་ཞེས་པས་སློབ་མའི་མགོར་མེ་ཏོག་བཞག་སྟེ། གདོང་རས་བསལ་ཞིང་། སྤྱན་རས་གཟིགས་དབང་དེང་ཁྱོད་ཀྱི། །མིག་འབྱེད་པར་ནི་བརྩོན་པར་མཛད། །ཕྱེ་བས་ཐམས་ཅད་མཐོང་འགྱུར་བ། །རྡོ་རྗེའི་མིག་ནི་བླ་ན་མེད། །ཅེས་བརྗོད་དེ་མ་རིག་པའི་སྒྲིབ་བྱེད་དང་མིག་རས་ལྷན་ཅིག་ཏུ་བསལ་བས། ཐར་པ་ཆེན་པོའི་གྲོང་ཁྱེར་རྟེན་བརྟེན་པ་ཐམས་ཅད་མཐོང་བའི་སྐལ་བ་དང་ལྡན་པར་བྱས་སྙམ་དུ་མོས་ཏེ་དཀྱིལ་འཁོར་ལ་གཟིགས་པ་རེ་མཛོད། སླར་ཡང་སློབ་དཔོན་གྱིས་དཀྱིལ་འཁོར་ལ་བལྟ་བར་བསྐུལ་བ་ནི། དཀྱིལ་འཁོར་བཟང་པོ་འདི་ལ་ལྟོས། །ད་ནི་དད་པ་རབ་ཏུ་སྐྱེད། །ཁྱོད་ནི་སངས་རྒྱས་རིགས་སུ་སྐྱེས། །སྔགས་དང་ཕྱག་རྒྱས་བྱིན་གྱིས་བརླབས། །འགྲོ་བའི་ཕུན་ཚོགས་དངོས་གྲུབ་ཀུན། །ད་ལྟ་ཉིད་དུ་ཁྱོད་མངོན་གྱུར། །དངོས་གྲུབ་ཐོབ་ཕྱིར་དམ་ཚིག་སྲུངས། །གསང་སྔགས་ལ་ཡང་བརྩོན་པར་གྱིས། །ཞེས་པས་བལྟ་བར་བསྐུལ་ནས། གང་ལ་བལྟ་བའི་དཀྱིལ་འཁོར་ནི། འདི་ན་འཕགས་པ་སྤྱན་རས་གཟིགས་དབང་ཕྱུག་ལྷ་སུམ་ཅུ་རྩ་བདུན་པའི་དཀྱིལ་འཁོར་བཞུགས་པ་ཡིན་ཏེ། དེའང་ཕྱི་རོལ་དུ་རྡོ་རྗེའི་ས་གཞི་རྭ་བ་དྲ་བ། གུར་བླ་བྲེ། ཡེ་ཤེས་ཀྱི་མེ་འབར་བ་དང་བཅས་པའི་སྲུང་བའི་འཁོར་ལོའི་ནང་དུ། སྣ་ཚོགས་པདྨ་འདབ་མ་འབུམ་དང་ལྡན་པའི་ལྟེ་བར་ཉི་མའི་དཀྱིལ་འཁོར་གྱི་སྟེང་དུ་སྣ་ཚོགས་རྡོ་རྗེའི་སྟེགས་བུ་ལ་གནས་པའི་རིན་པོ་ཆེ་སྣ་ཚོགས་ལས་གྲུབ་པའི་ཐར་པ་ཆེན་པོའི་གཞལ་ཡས་ཁང་༼༩་༤༽གྲུབ་བཞི་སོགས་ནས་དེའི་ཕྱི་རོལ་གྱི་ཕྱོགས་མཚམས་བརྒྱད་དུ་པདྨ་དང་ཟླ་བའི་གདན་༼༡༠་༡༽རེ་རེ་དང་བཅས་པ་ནི་རྟེན་གཞལ་ཡས་ཁང་ཡིན་ལ། བརྟེན་པ་ལྷ་ནི་དབུས་སུ་འཕགས་པ་སྤྱན་རས་གཟིགས་དབང་ཕྱུག་ཞལ་བཅུ་གཅིག་པ་སྐུ་དང་རྩ་ཞལ་གངས་རིའི་ཕུང་པོ་ལ་ཉི་མ་ཤར་བ་ལྟར་༼༡༠་༢༽དཀར་ཞིང་འཚེར་བ་སོགས་གོང་སྟ་གོན་བཞིན་བརྗོད་ནས། རྣམ་ཐོས་སྲས་སེར་པོ་དབྱུག་ཏོ་འཛིན་པ་སྟེ། ༼༡༡་༤༽ ཐམས་ཅད་ཀྱང་ལྷའི་གོས་དང་རྒྱན་གྱིས་བརྒྱན་པ་དང་བཅས་པ་ནི་བརྟེན་པ་ལྷ་སྟེ་མདོར་ན་ལྷག་པ་ལྷ་ཡི་རྟེན་དང་བརྟེན་པར་བཅས་པའི་དཀྱིལ་འཁོར་ཐམས་ཅད་སྣང་ལ་རང་བཞིན་མེད་པ་མེ་ལོང་ནང་གི་གཟུགས་བརྙན་ནམ་སྒྱུ་མའི་འཕྲུལ་གྱི་བཀོད་པ་ལྟར་མཐོང་ངོ་སྙམ་པའི་དགའ་སྤྲོ་དང་ལྡན་པར་བྱ་བ་ནི་ལྷ་དང་སྐལ་པ་མཉམ་པའི་ཕྱིར་དཀྱིལ་འཁོར་དུ་འཇུག་པ་ཡིན་ནོ། །གཉིས་པ་ཞུགས་ནས་དབང་བསྐུར་བ་ལ། ཡོན་དབུལ་གསོལ་གདབ་དབང་སྟེགས་སུ། །ལྷར་བསྐྱེད་ཡེ་ཤེས་བསྟིམ་བྱིན་བརླབ། །གསོལ་གདབ་ཤིས་བརྗོད་ཆུ་ཅོད་པན། །དབང་བསྐུར་མཆོད་དེ་བཟླས་ལུང་སྦྱིན། །མཎྜལ་གསོལ་གདབ་ཕྲིན་ལས་དབང་། །དམ་ཚིག་བསྒྲགས་དང་ཕྱག་མཚན་གྱི། །རྗེས་གནང་ལུང་བསྟན་བྱ་བའོ། །ཞེས་པ་ལྟར་དོན་ཚན་བཅོ་བརྒྱད་ལས། ཐོག་མར་དབང་གི་དངོས་གཞིའི་ཆོས་རྣམས་ཞུ་བའི་ཡོན་དུ་མཎྜལ་འབུལ་མཛོད། དེ་ནས་ཁྱེད་རྣམས་མེ་ཏོག་དང་བཅས་པའི་ཐལ་མོ་སྦྱར་ནས་འདིའི་རྗེས་ཟློས་མཛོད། སློབ་དཔོན་བདག་ལ་དགོངས་སུ་གསོལ། སློབ་དཔོན་ཐུགས་རྗེ་ཆེན་པོ་དང་ལྡན་པས་བདག་ལ་བཅོམ་ལྡན་འདས་ཞལ་བཅུ་གཅིག་པའི་དཀྱིལ་འཁོར་དུ་དབང་བསྐུར་དུ་གསོལ། བྱིན་གྱིས་བརླབ་ཏུ་གསོལ། །བྱང་ཆུབ་རྡོ་རྗེས་སངས་རྒྱས་ལ། །སོགས་ཀྱིས་གསོལ་བ་བཏབ་ནས་དམིགས་པ་འདི་བཞིན་མཛོད། དཀྱིལ་འཁོར་གྱི་ཤར་ཕྱོགས་སུ་དབང་སྟེགས་པདྨ་དཀར་པོ་འདབ་མ་བརྒྱད་པའི་ལྟེ་བར་ཤིང་སྟན་ཟླ་བའི་དཀྱིལ་འཁོར་དང་བཅས་པའི་སྟེང་དུ་གདུགས་དཀར་པོ། གཡས་སུ་རྒྱལ་མཚན། མཐའ་སྐོར་དུ་དུང་དང་རྔ་བོ་ཆེ་ལ་སོགས་པ་མཆོད་པའི་ཚོགས་ཀྱིས་བསྐོར་བའི་དབུས་སུ། ཁྱེད་རྣམས་སྐད་ཅིག་གིས་འཕགས་པ་སྤྱན་རས་གཟིགས་དབང་ཕྱུག་ཞལ་གཅིག་ཕྱག་༼༥་༥༽བཞི་པ་སོགས་ནས། ཞབས་གཉིས་མཉམ་༼༦་༠༡༽པའི་སྟབས་ཀྱིས་བཞུགས་པའོ། །ཞེས་པའི་བར་གོང་བདག་བསྐྱེད་བཞིན་བྱ། སློབ་དཔོན་གྱི་ཐུགས་ཀའི་ས་བོན་ལས་འོད་ཟེར་འཕྲོས། ཕྱོགས་བཅུའི་དེ་བཞིན་གཤེགས་པ་ཐམས་ཅད་འཕགས་པ་སྤྱན་རས་གཟིགས་དབང་ཕྱུག་གི་རྣམ་པར་སྤྱན་དྲངས། ཛཿཧཱུྃ་བཾ་ཧོཿཞེས་པས་གཉིས་སུ་མེད་པར་ཐིམ། དེའི་སྤྱི་བོར་ཟླ་བ་ལ་གནས་པའི་འཁོར་ལོ་དཀར་པོ་རྩིབ་བརྒྱད་པ་དཀར་པོས་མཚན་པ། མགྲིན་པར་ཉི་མ་ལ་གནས་པའི་པདྨ་དམར་པོ་ཨཱཿདམར་པོས་མཚན་པ། སྙིང་གར་ཉི་མ་ལ་གནས་པའི་རྡོ་རྗེ་སྔོན་པོ་རྩེ་ལྔ་པ་ཧཱུྃ་སྔོན་པོས་མཚན་པ་བསྟིམ། སླར་ཡང་སློབ་དཔོན་གྱི་ཐུགས་ཀའི་ས་བོན་ལས་འོད་ཟེར་འཕྲོས་པས་རང་བཞིན་གྱི་གནས་ནས་དབང་བསྐུར་གྱི་ལྷ་འཕགས་པ་སྤྱན་རས་གཟིགས་ཞལ་བཅུ་གཅིག་པའི་དཀྱིལ་འཁོར་ལ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་རིག་པ་འཛིན་པའི་ལྷ་དང་དྲང་སྲོང་གི་ཚོགས་བསམ་གྱིས་མི་ཁྱབ་པས་བསྐོར་བ་མདུན་གྱི་ནམ་མཁར་ཨོཾ་བཛྲ་ས་མཱ་ཛཿཞེས་པས་སྤྱན་དྲངས་ཏེ་ཉེར་སྤྱོད་ཀྱིས་མཆོད། དེ་བཞིན་གཤེགས་པ་ཐམས་ཅད་ཀྱིས་བདག་ལ་མངོན་པར་དབང་བསྐུར་བ་སྩལ་དུ་གསོལ། ཞེས་གསོལ་བ་བཏབ་པས་ནམ་མཁར་བཞུགས་པའི་དབང་བསྐུར་གྱི་ལྷ་སངས་རྒྱས་དང་བྱང་ཆུབ་སེམས་དཔའ་སློབ་དཔོན་དང་བཅས་པས་བུམ་པ་ཐོགས་ཏེ་ཤིས་པ་བརྗོད་པའི་མོས་པ་མཛོད། ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ། །ཞེས་སོགས་བཀྲ་ཤིས་ཀྱི་ཚིགས་བཅད་སྔོན་དུ་འགྲོ་བས། དེ་རྣམས་དང་སློབ་དཔོན་ལྷན་ཅིག་པས་བུམ་པ་ཁྱེད་རྣམས་ཀྱི་སྤྱི་བོར་བཞག་ཅིང་། དབང་བསྐུར་བར་མོས་ཤིག །དབང་བསྐུར་བ་ནི་རྡོ་རྗེ་ཆེ། །གསང་བ་གསུམ་ནི་གནས་ལས་བྱུང་། །ཁམས་གསུམ་པ་ཡིས་ཕྱག་བྱས་པ། །དེ་རིང་ཁྱོད་ལ་སྦྱིན་པར་བྱ། །ཇི་ལྟར་བལྟམས་པ་ཞེས་སོགས་དང་གཟུངས་རིང་གི་མཐར། ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ། ཞེས་བརྗོད་ཅིང་དབང་བསྐུར་བས་བུམ་པའི་ཆུ་འཐུང་ཞིང་ཁྲུས་བྱས་པས། ལུས་ཐམས་ཅད་ཡེ་ཤེས་ཀྱི་ཆུས་གང་། ཚེ་ཐོག་མ་མེད་པ་ནས་བསགས་པའི་ཉོན་མོངས་པ་དང་ཤེས་བྱའི་སྒྲིབ་པ་བག་ཆགས་དང་བཅས་པ་དག །ཆུའི་ལྷག་མ་ཡར་ལུད་པ་ལས་འོད་དཔག་ཏུ་མེད་པ་གཙོ་བོར་གྱུར་པའི་དེ་བཞིན་གཤེགས་པ་རིགས་ལྔས་དབུ་ལ་བརྒྱན་པར་བསམས་པ་ནི་ཆུའི་དབང་ངོ་། །དེ་ནས་ཅོད་པན་གྱི་དབང་གི་ཕྱིར། པདྨའི་རིགས་ཀྱི་དམ་ཚིག་གི་ཕྱག་རྒྱ་སྤྱི་བོར་གཏུགས་ཏེ། ཨོཾ་པདྨོདྦྷ་ཝཱ་ཨ་བྷི་ཥིཉྩ་ཧཱུྃ། ཞེས་བརྗོད་ཅིང་དབང་བསྐུར་ཏེ། དེ་ནི། ཆུ་ཡི་དབང་བསྐུར་ཅོད་པན་དག །བྱ་བའི་རྒྱུད་ལ་རབ་ཏུ་གྲགས། །ཞེས་བྱ་རྒྱུད་རང་རྐང་གི་ལུགས་ཀྱི་དབང་གི་དངོས་གཞི་སྟེ། རྡོ་རྗེ་སློབ་དཔོན་དུ་བསྒྲུབ་པའི་དབང་ངོ་། །དེ་ལ་མེ་ཏོག་ལ་སོགས་པའི་ཉེར་སྤྱོད་ཀྱིས་མཆོད་པའི་མོས་པ་མཛོད། དེ་ནས་བཟླས་པའི་ལུང་སྦྱིན་པའི་ཕྱིར། སློབ་དཔོན་འཕགས་པ་སྤྱན་རས་གཟིགས་དབང་ཕྱུག་ཞལ་བཅུ་གཅིག་པར་གསལ་བའི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཧྲཱིཿཡིག་དཀར་པོ་ཚེག་དྲག་དང་བཅས་པ་དེའི་མཐར་གཡས་སྐོར་དུ་གཟུངས་རིང་དང་སྙིང་པོ་བཀོད་ལ། དེ་ལས་སྔགས་ཕྲེང་གཉིས་པ་བྱུང་། སློབ་དཔོན་གྱི་ཞལ་ནས་ཐོན། ཁྱེད་རྣམས་འཕགས་པ་སྤྱན་རས་གཟིགས་དབང་ཕྱུག་ཞལ་གཅིག་ཕྱག་བཞི་པར་གསལ་བའི་ཞལ་དུ་ཞུགས་ནས་སྙིང་གར་ཐིམ་པས་གསུང་གི་བྱིན་རླབས་ཞུགས་པར་བསམས་ལ་སྔགས་ཀྱི་རྗེས་ཟློས་ལན་གསུམ་རེ་མཛོད། སློབ་དཔོན་ལ་མེ་ཏོག་འཐོར་ཞིང་། བཅོམ་ལྡན་བདག་གིས་གཟུང་ལགས་ཀྱིས། །བདག་ལ་འགོ་བར་མཛད་དུ་གསོལ། །ཞེས་བརྗོད་ཅིང་མེ་ཏོག་ཕུལ་བ་དེ་ཉིད་སློབ་དཔོན་གྱིས་སྔགས་ཀྱི་ཕྲེང་བའི་རང་བཞིན་དུ་བྱས་ཏེ། ཁྱེད་རྣམས་ཀྱི་སྤྱི་བོར་བཞག་ཅིང་། བཅོམ་ལྡན་འདི་ལ་སྩལ་ལགས་ཀྱིས། །འདི་ལ་འགོ་བར་མཛད་དུ་གསོལ། །ཞེས་བརྗོད་དོ། །དེ་ནས་ཕྲིན་ལས་བཞིའི་དབང་བསྐུར་བའི་ཕྱིར་མཎྜལ་ཕུལ། གསོལ་བ་འདེབས་པའི་རྗེས་ཟློས་མཛོད། བྱང་ཆུབ་རྡོ་རྗེས་སངས་རྒྱས་ལ། །ཞེས་སོགས་ཀྱིས་གསོལ་བ་གདབ། དེ་ནས་ཞི་བའི་ཕྲིན་ལས་ཀྱི་ཕྱིར། ཤར་ཕྱོགས་ཀྱི་དབང་རྫས་ཁྱེད་རྣམས་ཀྱི་སྤྱི་བོར་བཞག་ཅིང་ཕྱག་ཏུ་གཏད་ལ་ཤར་གྱི་བུམ་པ་ཐོགས་ཏེ་དབང་བསྐུར་བར་མོས་ཤིག །བྷྲཱུྃ་རྣམ་པར་སྣང་མཛད་བུམ་པའི་ཆུས། །གང་ཞིག་ལེགས་པར་ཁྲུས་བྱས་པས། །དྲི་མ་ཐམས་ཅད་ཡོངས་དག་སྟེ། །འབྲས་བུ་དགེ་བ་ཐོབ་པར་འགྱུར། །འཇིགས་པ་ཀུན་ལས་རྣམ་གྲོལ་ནས། །མྱུར་དུ་ཆུ་སྐྱེས་མཐོང་བར་འགྱུར། །ན་མོ་རཏྣ་ཏྲ་ཡཱ་ཡ་ནས། ཏདྱ་ཐཱའི་བར་དང་། ཨ་མི་ཏཱ་བྷ་ཝ་ཆེ་གེ་སྡིག་སྒྲིབ་ཐམས་ཅད་ཤཱིནྟཾ་ཀུ་རུ་སྭཱ་ཧཱ། ཞེས་བརྗོད་ཅིང་དབང་བསྐུར། སླར་ཡང་རྒྱས་པའི་ཕྲིན་ལས་ཀྱི་ཕྱིར། ལྷོ་ཕྱོགས་ཀྱི་དབང་རྫས་རྣམས་ཁྱེད་རྣམས་ལ་གཏད་ཅིང་ལྷོའི་བུམ་པ་ཐོགས་ཏེ༴ སྔགས་ཀྱི་ཏདྱ་ཐཱ་ཡན་ཆད་གོང་བཞིན་གྱི་མཐར། རཏྣ་གུ་ཎ་པུཥྟིཾ་ཀུ་རུ་སྭཱ་ཧཱ། དཔལ་འབྱོར་ཐམས་ཅད། ཞེས་བརྗོད་ཅིང་དབང་བསྐུར། སླར་ཡང་དབང་གི་ཕྲིན་ལས་ཀྱི་ཕྱིར། ནུབ་ཕྱོགས་ཀྱི་དབང་རྫས་ཁྱེད་རྣམས་ལ་གཏད་ཅིང་ནུབ་གྱི་བུམ་པ་ཐོགས་ཏེ༴ ཏདྱ་ཐཱ་ཡན་ཆད་སྔར་བཞིན་བརྗོད་པའི་མཐར། ཨོཾ་ཏཱ་རེ་ཏུཏྟཱ་རེ་ཨ་མུ་ཀཾ་སྐྱེ་འགྲོ་ཐམས་ཅད། ཝ་ཤཾ་ཀུ་རུ་སྭཱ་ཧཱ། ཞེས་བརྗོད་ཅིང་དབང་བསྐུར། སླར་ཡང་དྲག་པོའི་ཕྲིན་ལས་ཀྱི་ཕྱིར། བྱང་གི་ཟ་མ་ཏོག་གི་དབང་རྫས་མེ་ཏོག་ཁྱེད་རྣམས་ལ་གཏད་ཅིང་བྱང་གི་བུམ་པ་ཐོགས་ཏེ༴ སྔགས་ཀྱི་ཏདྱ་ཐཱ་ཡན་ཆད་སྔར་བཞིན་གྱི་མཐར། ཨོཾ་ཨ་ཀ་ཊེ། བི་ཀ་ཊེ། ནི་ཀ་ཊེ། ཀ་ཊཾ་ཀ་ཊེ། ཀ་རོ་ཊེ་ཀ་རོ་ཊ་བཱིརྱེ་སྭཱ་ཧཱ། ཨོཾ་ཀརྨ་ཨ་མུ་གནོད་བྱེད་འབྱུང་པོ་ཐམས་ཅད་མཱའ་ར་ཡ། ཀཾ་བཛྲ་སིང་ཧ་ནཱ་ད་ཧཱུྃ་ཕཊ། ཅེས་བརྗོད་ཅིང་དབང་བསྐུ